Moet nie met buteen, butyn of Bhoetan verwar word nie. Butaan of n-butaan is 'n alkaan met die formule C4H10. Butaan is 'n gas teen kamertemperatuur en atmosferiese druk. Butaan is 'n baie vlambare, kleurlose, maklik vloeibare gas wat vinnig verdamp teen kamertemperatuur. Die naam butaan is afkomstig van die Griekse woord vir botter (en bottersuur). Dit is in 1849 deur die chemikus Edward Frankland ontdek. In 1864 het Edmund Ronalds dit vir die eerste keer opgelos in ruwe petroleum gevind en hy het die eienskappe daarvan beskryf. Butaan kom in twee vorms voor, n-butaan en i-butaan. Rotasie om die sentrale C−C binding in n-butaan lei tot verskillende konformasies (trans, cis en gauche). Wanneer daar 'n oormaat suurstof is, brand butaan om koolstofdioksied en waterdamp te vorm; as suurstof beperk is, kan koolstof (roet) of koolstofmonoksied ook gevorm word. Butaan is digter as lug. As daar voldoende suurstof is: 2 C4H10 + 13 O2 → 8 CO2 + 10 H2O Wanneer suurstof beperk is: 2 C4H10 + 9 O2 → 8 CO + 10 H2O n-Butaan, soos alle koolwaterstowwe, ondergaan vrye radikale chloorering, wat beide 1-chloor- en 2-chloorbutaan vorm, asook meer gechloreerde derivate.